Plezalni dnevi Kranja 2007 - Plezalski spektakel v Kranju
Ta vikend se je v Kranju plezalo, strmelo v zrak in stegovalo vratove, zadrževalo dih ob akrobatskih gibih plezalcev, predvsem pa navdušeno ploskalo in navijalo. V športni dvorani na Zlatem polju so se v organizaciji Alpinističnega odseka Kranj dogajali PLEZALNI DNEVI KRANJA 2007!
Zasedba tekmovalcev je bila pestra, svoje spretnosti so nam namreč prikazovali predstavniki plezalnih klubov iz cele Slovenije. 

V sobotnem dopoldanskem programu so se pomerile starejše deklice in starejši dečki. Med deklicami je zmagala Jerca Meglič iz ŠPO Tržič. Sledili sta Polona Dobrovoljc iz ŠPK Andreja Kokalja in Ajda Rojc iz PK Škofja Loka. Jure Raztresen je pometel s konkurenco med starejšimi dečki, sledil mu je Urban Primožič (oba sta iz PK Škofja Loka), tretjeuvrščeni pa je bil predstavnik PAS Gamsi Hrastnik Izidor Zupan.
Sledil je spopad kadetinj in kadetov. Najboljše tri so bile Ana Ogrinc iz ŠPK Andreja Kokalja, Leja Kos iz ŠPO Tržič in domačinka Eva Srečnik (AO Kranj). Med kadeti je najvišje priplezal Jernej Kruder iz ŠPO Celje, sledil je Ciril Vezonik iz AK Ravne, tretji pa je bil Klemen Kejžar iz ŠPK Andreja Kokalja.

Tekom dneva so potekale kvalifikacije slovenske plezalske elite, za finale so se pomerile namreč članice in člani. V popoldanskem času so obiskovalci testirali plezalnike Evolv, gledali plezalne filme, prelistali ali kupili planinsko literaturo in pogasili žejo v Podkrepčevalnici. 
Temperatura v dvorani je naraščala, tribune so se polnile, reflektorji so zasijali bolj močno in čas je bil za finale. Postavljalci smeri so zakuhali kar nekaj problemov, ki pa se jih najboljši niso niti slučajno ustrašili. V ženski konkurenci je najvišji razgled s stene dosegla Maja Vidmar iz PK Škofja Loka, nekoliko nižje je uspela priti Natalija Gros (AO Kranj), preplezana višina Lucije Franko iz PK Škofja Loka pa je zadostovala za tretjo stopničko. Pri moških je povsem na vrhu plezalne stene zmagovalno dvignil roke, tokrat za razred boljši Klemen Bečan iz ŠPO Tržič. Dobro delo tržiškega kluba je potrdil njegov kolega Matej Sova, saj se je povzpel dovolj visoko za drugo mesto, velik aplavz pa je za odlično tretje mesto požel domačin Anže Štremfelj (AO Kranj).
Dogodek so naslednji dan dopolnili še plezalni gibi najmlajših (cicibanke, cicibani, ter mlajše deklice in dečki), ki so potrdili, da nas za prihodnost slovenskega plezanja ni treba skrbeti. 

